text: Hygge skal hente kunder tilbage
  28 november 2011 kl. 17.47
  Hver tredje julegave bliver købt på internettet - eller i et overdækket storcenter. Derfor må butikkerne i by-centrene skrue voldsomt op for hyggen for at få kunderne tilbage.
  Julehyggen har gjort sit indtog i Koldings centrum. Det skal lokke kunderne væk fra byens storcenter, hvis varme lokker kunderne til på en kold november-dag. 
  Derfor investerer City Kolding alene i år omkring 1 million kroner i lys, duft og hygge.
  En million, der skal være med til at sikre julegavekronerne fra kunderne, fordi indkøbene ikke længere bare er en opgave men en oplevelse.
  Som en ekstra lille julegave er der også kommet gratis parkering til kunderne i den indre by - og med al den trængsel og alarm - ja, så er det eneste juleindkøbsproblem måske bare, om man så også kan finde en plads... ?
  